תערוכות חדשות בת"א - אחלה בילוי לחנוכה עם הילדים - 1-life1-life
ואם כבר תערוכות, יש המון תערוכות חדשות וטובות בת"א. הנה הן עם כמה דגשים:
מוזאון ת"א – עבודות נבחרות
במוזאון ת"א מוצגת התערוכות הנפלאות של לואיז בורז'ואה ופמלה לוי. שתיהן לא ממש מתאימות לילדים. אבל – וזה אבל גדול, יש במוזאון כרגע שתי עבודות (דווקא לא חדשות) שרק בשבילן שווה ואפילו כדאי לרוץ למוזאון עם הילדים.
הראשונה היא הפסל/מיצג "זוג" בתערוכה של בורז'ואה, שבאמת מייצר מחשבות על זוגיות ובעיקר משאיר אותך חסר נשימה
והשניה היא עבודת הוידאו של גלעד רטמן "the days of the family of the bell" שהיא עבודה באמת נפלאה לילדים, או איך שהבת שלי אמרה לי "עבודת הוידאו הכי יפה שראיתי בחיים" שמערערת לך את שיווי המשקל.
ואחרי שצפינו בעבודה כמה פעמים בלופ, ניסינו לשחזר אותה בעצמנו, וכן, כדאי לנסות את זה בבית 🙂
העבודה מתחבאת בתוך התערוכה היפה כשלעצמה "המוזאון מציג את עצמו 2" וממש צריך להפגים כישורי בלשות כדי למצוא אותה, אז אל תתיאשו
עדות מקומית 17 – מוזאון ארץ ישראל – רמת אביב
התערוכה החשובה והגדולה ביותר מסוגה לצילומי עיתונות ישראלים ובינלאומיים, מאפשרות לייצר שיח ויזואלי על מה שהתרחש השנה בארץ ובעולם בנושאי מלחמה ושלום, מדיניות וחברה, תרבות ואומנות, טבע וסביבה, ספורט, ועוד.
כמו למשל התמונה שזכתה בתמונת השנה, של נועם מושקוביץ, פינוי עמונה. כוחות הביטחון פורצים את דלתות בית הכנסת:
התערוכה מוצגת במוזאון א"י, רח' חיים לבנון 2 רמת אביב, עד ה- 20 בינואר 2018
תערוכת מחווה למיכה קירשנר, מוזאון ארץ ישראל, רמת אביב
ואם כבר מדברים על תערוכת צילומים, באותו מוזאון מוצגת תערוכת מחווה לצלם העיתונות הנפלא מיכה קירשנר שהלך לא מזמן לעולמו.
קירשנר היה מבכירי צלמי העיתונות והאמנות בישראל. הוא התפרסם בעיקר בזכות דיוקנאות של פוליטיקאים ואמנים שצילם, ונחשב כמי שיצר שפה חדשה בצילום המגזיני בישראל.
תלוי בנוף, אורלי מייברג, גלרייה נגא
בתערוכה חדשה מציגה הציירת אורלי מייברג ציורי נוף על בדים התלויים בחלל הגלריה ומאפשרים לצופה לשוטט בתוך הנופים האבסטרקטיים.
אורלי מסבירה שהתלייה המיוחדת נועדה לייצר "מבט פנואמי על נוף-לא-נוף, חלל אליו יכול הצופה להכנס, לראות את הצד האחורי של הציור וממש להסתובב בתוך המבנה שנוצר". גם הדמויות בתוך הציורים של מייברג כמו מרחפות בתוך המרחב האינסופי, כמעט נעלמות בתוכו.
התערוכה מוצגת בגלריה נגא, אחד העם 60 עד ה- 05.01.18
שרשרת המזון, איתמר גלבוע בבית האמנים
בשנת 2008, עם המעבר שלו מתל אביב לאמסטרדם, החליט איתמר גלבוע להתחיל לרשום את כל מה שהוא אוכל. כל מלפפון, המבורגר, בקבוק בירה ושן שום נכנסו לרשימה. השאיפה שלו היתה לראות אוכל של שנה שלמה על שולחן אחד.
במהלך השנה, נמנע איתמר במכוון, מלהציץ ברשימה על מנת שהידע לא ישפיע על מהלך הצריכה הרגיל שלו. בתום השנה, כשהבין מה וכמה בדיוק אכל, הזדעזע. כ- 8,000 פריטים בגיוון של כ- 180 סוגים. ואז יצק את כל הפריטים בגבס בדיוק בכמות שבה אכל אותם.
לתצוגה הראשונה באמסטרדם בנה מעין סופרמרקט ו8,000 הפריטים שאכל הוצגו שם כמוצרי צריכה לכל דבר.
בתערוכה בבית האמנים הוא מציג על גבי שולחן ארוך כ- 1,000 פסלי פורצלן של הפריטים שאכל המרכיבים מיצג מדהים ובלתי אפשרי.
הפסלים הלבנים, ערומים ממותגים ומסימני היכר מלבד צורתם, קוראים לצופה הגדול ובטח הקטן, לנחש מה הוא כל מאכל ומאכל.
התערוכה מוצגת בבית האמנים, אלחריזי 9 ת"א עד ה 23.12